open-index/open-wikipedia-markdown huggingface dataset:
सुपरहिरो

thumb|ब्ल्याक हुड नामक एक सुपरहिरोको चित्र

आधुनिक लोकप्रिय कपोलकल्पित कथाहरू अनुसार अलौकिक वा अतिमानवीय शक्ति भएको, आफ्नो पहिचान सधैँ लुकाउने, आफ्नो शक्तिको प्रयोग गरेर संसारलाई राम्रो बनाउने वा जनतालाई सुरक्षा दिई अपराधसँग लड्ने काममा समर्पित हुने एक प्रकारको पोशाकधारी वीर पात्रको रूपमा **सुपरहिरो**लाई चिनिन्छ। सन् १९३० को दशकमा संयुक्त राज्य अमेरिकामा प्रकाशित विभिन्न कमिक पुस्तकहरूमा सुपरहिरोको वर्णन गरिएको छ भने यस्ता कथाहरू ती पात्रको वरिपरि निर्मित हुन्छ। यस्ता अलौकिक पात्रहरूलाई केन्द्रमा राखेर लेखिएका कथाहरूलाई सुपरहिरो कथा भनिन्छ भने यस्ता पत्राहरू अमेरिकी कमिक पुस्तकहरू सहित हलिउड चलचित्र, चलचित्र शृङ्खला, टेलिभिजन र भिडियो खेलहरूका साथै जापानी मिडियामा कामिसिबाई, टोकुसात्सु, मङ्गा र एनिमेमा पनि देखा परेका छन्। 

सुपरहिरोको पृष्ठभूमि र उत्पत्ति फरकफरक हुने गर्दछ। सुपरम्यान र स्पाइडर-म्यान जस्ता थुप्रै सुपरहिरोहरू प्राय: अतिमानवीय जैविकता राख्दछन् भने ब्याटमेन र आइरन म्यान जस्ता सुपरहिरोहरूले आफ्नो स्थिति अत्याधुनिक प्रविधिबाट प्राप्त गर्दछन्। यी बाहेक ग्रिन ल्यान्टर र हि-म्यान जस्ता सुपरहिरोहरूले रहस्यमय वा पारलौकिक शक्तिसम्म भएका वस्तुहरू प्रयोग गर्न वा राख्न सक्छन्।
डाक्टर फेट र डाक्टर स्ट्रेन्ज जस्ता सुपरहिरोहरूले अतिमानवीय क्षमता प्राप्त गर्न जादुको अध्ययन र अभ्यास गर्ने गर्दछन्। डिक्सनरी डटकमको परिभाषा अनुसार, 'कार्टुनहरूमा देखाइने अतिमानवीय शक्ति भएको एक नायक पात्र हो जसलाई प्रायः दुष्ट वा अपराधसँग लडिरहेको देखाइन्छ'। मेरियम-वेबस्टर शब्दकोशले सुपरहिरोलाई यसरी परिभाषित गरेको छ,"एक काल्पनिक नायक जससँग असाधारण वा अतिमानवीय शक्ति हुन्छ; अत्यन्त कुशल वा सफल व्यक्ति, मुखौटा लगाएको अपराध विरुद्धका योद्धा"।

## अल्पसङ्ख्यक सुपरहिरो 
सन् १९३० को दशकमा सुपरहिरो पात्रहरूलाई अग्लो कदको, बलिष्ठ, शिक्षित, शारीरिक रूपमा आकर्षक र स्वास्थ्यको हिसाबले सन्तुलित गोरो वर्णको मध्यम वा उच्च वर्गको अमेरिकी युवाकको रूपमा वर्णन गरिन्थ्यो। सन् १९६० को दशकमा संयुक्त राज्य अमेरिका मा नागरिक अधिकार आन्दोलन सुरु पछि राजनीतिक सचेतनामा वृद्धि हुँदै जाँदा सन् १९८० को दशकमा सुपरहिरो कथाहरूमा सांस्कृतिक, जातीय, राष्ट्रिय अल्पसङ्ख्याक तर्फ पनि ध्यान दिन थालिएको थियो। यसलाई सर्वप्रथम सन् १९६० को दशकका कालो वर्णका सुपरहिरोबाट सुरुवात गरी सन् १९७० को दशकमा केही अन्य जातिका सुपरहिरो निर्माण गरेर अनुसरण गरिएको थियो। सन् १९९० को दशकमा पहिलोपटक समलिङ्गी सुपरहिरो कथामा भित्रिन थालेसँगै सुपरहिरो सम्बन्धि सचेनतालाई यसले प्रवल बनाएको थियो।  
सन् २०१७ मा, साइन जीन नामक सुपरहिरोलाई भित्र्याइएको थियो जुन पहिलो बहिरा सुपरहिरोहरूको समूह थियो साङ्केतिक भाषाको प्रयोग गरी अतिमानवीय शक्ति प्राप्त गरेको थियो।

## सन्दर्भ सामग्रीहरू 
## बाह्य कडीहरू 
*
*
प्रजनन श्रम

thumb|
*अवयस्क गृहणी* सन् १८४० को दशकमा एलेक्सी टायरानोभद्वारा बनाइएको एक तेलचित्र जसलाई हाल रूसको सेन्ट पिटर्सबर्ग स्थित रूसी सङ्ग्रहालयमा राखिएको छ।
thumb| सन् १९४१ मा लन्डनकी गृहिणीको घरायसी कामको एक अंश

**प्रजनन श्रम** वा काममा घरेलु कार्यहरू जस्तैः सरसफाइ, खाना पकाउने, बाल हेरचाह र असङ्ख्य घरेलु गैर-भुक्तान श्रमहरू समावेश हुन्छन्।विशेषगरी महिलाहरूलाई घरेलु काममा सीमित गराउन ध्यान आकर्षित गर्ने प्रजनन श्रम शब्दले नारीवादी दर्शन र संवादमा भूमिका खेलेको पाइन्छ। यस्ता श्रमहरू प्रजननात्मक हुनुका साथै पुँजीवादी प्रणालीमा भुक्तानी र मान्यता दुवै प्राप्त हुँदैनन्। यी सिद्धान्तहरू सन् १९७० को दशकमा महिलाहरूको रोजगार क्षेत्रमा प्रवेशसँग सम्बन्धित इतिहासका समानान्तर रूपसँगै विकास हुँदै आएको पाइन्छ। प्रजनन श्रमलाई विश्लेषण गर्ने हो भने महिलाहरू मुख्यधाराको उद्योगमा समावेश हुनु भन्दा पहिले नै श्रम बजारको अंश रहँदै आएका भन्ने अन्तरविषयक दृष्टिकोण प्रदान गरी मान्यता दिएको पाइन्छ।  जर्ज क्याफेन्जिस जस्ता केही मार्क्सवादी मानवशास्त्री र अर्थशास्त्रीहरूले सुझाव दिए अनुसार उत्पादक श्रमले श्रम शक्ति बढाएर मूल्य सिर्जना गरेजसरी प्रजनन श्रमले मूल्य सिर्जना गर्दछ। सरसफाइ गर्ने, खाना बनाउने, बाल हेरचाह गरी तलब पाउँने घरेलु श्रमसँग सम्बन्धित प्रजनन श्रमको अवधारणा कानुनी व्यवस्था हुनु अघि नै लेखाइ र इतिहासमा छलफल तथा उल्लेख गरिएको पाइन्छ जसमा भर्जिनिया उल्फको "अ रुम अफ ओन्स ओन" जस्ता कृतिहरू समावेश छन्।

मार्गरेट बेन्स्टन र पेगी मोर्टन जस्ता मार्क्सवादी नारीवादीहरूले उत्पादक र गैर उत्पादन श्रमबीचको विभाजनलाई जोड दिएका छन्। यी सिद्धान्तहरू अनुसार उत्पादक श्रमले पुँजीवादी प्रणालीमा मौद्रिक मूल्य भएको वस्तु वा सेवा उत्पादन गर्दछ र सोही उत्पादनले उत्पादकहरूलाई आय आर्जनको रूपमा आर्थिक लाभ प्राप्त हुन्छ। त्यसको विपरीत प्रजननात्मक श्रम निजी क्षेत्रसँग सम्बन्धित हुन्छ जसमा मानिसहरूले आफ्नो लागि गर्नुपर्ने कामहरू जस्तै सरसफाइ, खाना पकाउने, बच्चा जन्माउने समावेश हुन्छन् जुन आर्थिक लाभ प्राप्तिका लागि गरिएको हुँदैन। यी दुवै प्रकारका श्रम आवश्यक भएतापनि मानिसहरूलाई आफ्नो पहिचानका केही पक्षहरूमा आधारित रहेर यस्ता श्रमका प्रकारमा पहुँच फरकफरक हुन्छन् भन्ने तर्क यी व्याख्यानहरूमा समावेश छन्। यी सिद्धान्तहरूले दावी गरेअनुसार सार्वजनिक र निजी संस्थाहरूले कामदार वर्गको समर्थनका लागि सस्तो विधिको रूपमा महिला श्रमको प्रयोग गर्दछन्। उत्पादकहरूको लागि, यसको अर्थ बढी नाफा हो। एकल परिवारको हकमा घरेलु काम विशेषरूपमा घरकी महिलाले गरिएको देखिन्छ जसले अन्य सदस्यहरूलाई उनीहरूको आवश्यक प्रजनन श्रमबाट मुक्ति दिलाउँछ। उत्पादक श्रमबाट महिलाहरूको बहिष्करणले निजी र सार्वजनिक दुवै क्षेत्रमा पुरुषको नियन्त्रणलाई बढाएको भनी मार्क्सवादी नारीवादीहरूले दाबी गर्दै आएका छन्।

## यो पनि हेर्नुहोस् 
* घरेलु कामदार

## सन्दर्भ सामग्रीहरू
नारीवादी आन्दोलनको दोस्रो लहर

**नारीवादको दोस्रो लहर** वा **नारीवादी आन्दोलनको दोस्रो लहर** सन् १९६० को दशकको सुरुवातमा संयुक्त राज्य अमेरिकाबाट सुरु हुँदै विस्तारै बाँकी पश्चिमी विश्व अन्य देशहरूमा फैलिएको एक सङ्गठित नारीवादी सक्रियताको दोस्रो लहर वा आन्दोलन थियो। संयुक्त राज्य अमेरिकामा यसको प्रभाव सन् १९८० को दशकको सुरुवातसम्म रहिरहेको थियो। यस आन्दोलनको प्रभाव विश्वका धेरै भागहरू जस्तै; युरोप र टर्की, इजरायल र एसियाली क्षेत्रहरूमा परेको थियो। यो आन्दोलन सन् १९८० को दशकमा इजरायलबाट पनि सुरु हुँदा विभिन्न समयमा अन्य देशहरूमा पनि फैलिएको थियो।

गोरा जातिका नारीवादीहरूको आवाजले आन्दोलनको प्रारम्भिक दिनदेखि नै प्रभुत्व जमाएका कारण दोस्रो लहरको नारीवादी आन्दोलनका मुद्दाहरूमा प्रायः गोरो वर्णका मध्यवर्गीय र उच्च वर्गीय महिलाहरूले भोग्ने लिङ्गभेदमा केन्द्रित थिए। दोस्रो लहरको प्रारम्भिक दिनहरूमा काला जाति र अन्य जातीय समूहका महिलाहरूको अनुपस्थितिका र कामदार वर्गका महिलाहरूको अनुभवलाई समावेश गरिएको नभएतापनि काला र अन्य जातिका महिलाहरूले सन् १९७० को दशकमा नारीवादी प्रकाशन र राजनीतिक रूपमा सक्रिय समूहहरूको स्थापना गरि लेखन कार्य सुरु गरेका थिए।

नारीवादको पहिलो लहरले महिलाहरूको मताधिकार र लैङ्गिक समानताका अन्य कानुनी अवरोधहरू हटाउन सक्रिय थियो। दोस्रो लहरले यस गतिविधिको दायरा विस्तार गर्दै यौनिकता, परिवार, कार्यस्थल, प्रजनन अधिकार, वास्तविक असमानता र संस्थागत कानुनी असमानता जस्ता अन्य धेरै मुद्दाहरू समावेश गरेको थियो।  मुख्य रूपमा सक्रियताको दोस्रो लहरको परिणामस्वरूप मूलधारका महिलाहरूले विभिन्न व्यवसाय, सेना, सञ्चार माध्यम र खेलकुदमा काम गर्ने अवसरहरू प्राप्त गरिरहेका थिए भने दोस्रो लहरका नारीवादीहरू घरेलु हिंसा, वैवाहिक बलात्कार, बलात्कार आदिसँग सम्बन्धित मुद्दाहरूमा बढी चिन्तित थिए भने उनीहरूले बलात्कारसँग सम्बन्धित मामिलालाई कानुनी दायरामा ल्याउन, विभेदमा परेका महिलाहरूको पुनर्स्थापना गर्न, सम्बन्ध विच्छेद र सम्बन्धित कानूनमा संशोधनतर्फ पनि ध्यान आकर्षित गरेका थिए।यस आन्दोलनको मुख्य कार्यक्रम अमेरिकी संविधानमा समान अधिकार संशोधन विधेयक पारित गर्ने प्रयास थियो। सन् १९८० को दशकको नारीवादी यौनिकता बहसले संयुक्त राज्य अमेरिकामा नारीवादको दोस्रो लहरको अन्त्यलाई चिन्हित गरेको र यौनिकता र अश्लील चित्रणको बारेमा हुने गरेका लाका बहसहरूले सन् १९९० को दशकको सुरुवातमा नारीवादी आन्दोलनको तेस्रो लहरको नेतृत्व गरेको भन्ने धारणा थुप्रै इतिहासकारहरूको रहेको छ।

## यो पनि हेर्नुहोस् 
* नारीवादी आन्दोलन
* उत्तर अमेरिकामा महिला स्वतन्त्रता आन्दोलन
* महिलाहरूको मताधिकार

## सन्दर्भ सामग्रीहरू 
श्रेणी:नारीवादी आन्दोलन
रविन हुड

thumb|upright|नोटिङहाममा रहेको रविन हुडको मूर्ति

**रविन हुड** लोकगीतहरूमा चित्रण गरिएका अङ्ग्रेजी लोककथाका एक पौराणिक वीर विद्रोही पात्र हुन् जसलाई पछि साहित्य, नाटक तथा चलचित्रहरूको माध्यमबाट लोकप्रिय बनाइएको थियो। लोककथा अनुसार, उनी अत्यन्त कुशल धनुर्धारी र तरवारबाज थिए। कथाका केही संस्करणहरूमा उनलाई कुलीन वर्गको व्यक्तिको रूपमा देखाइन्छ जसले धर्मयुद्धबाट फर्केपछि आफ्नो जग्गा जमिन नटिङ्घममा शान्ति सुरक्षाको लागि खटिएका एक अधिकारी अन्यायपूर्वक कब्जा गरेको पाउँछन्। सबैभन्दा पुराना ज्ञात संस्करणहरूमा उनी एक साधारण किसान वा योमन वर्गका सदस्य थिए। उनले परम्परागत रूपमा लिङ्कन हरियो रङ्गको लुगा लगाउने गर्दथे। रविन हुडको बारेमा पहिलो स्पष्ट सन्दर्भ सन् १३७० को दशकको कविता 'पियर्स प्लोम्यान' मा पाइन्छ। १५औँ शताब्दीको सुरुतिर उनको विषयमा विभिन्न भनाइ र लोकगीतहरू बनेका थिए। उनी मुख्य रूपमा 'धनीबाट लुटेर गरीबलाई दान दिने' पात्रको रूपमा परिचित र त्यससँग सम्बन्धित मान्यताहरूसँग सम्बन्धित छन्।

thumb|रविन हुडको एक चित्र, १५औँ शताब्दी

कथाको पुनर्कथन, संशोधन र भिन्नताका माध्यमबाट, रविन हुडको रूपमा परिचित पात्रहरूको एउटा समूह सिर्जना गरिएको छ। यसमा उनकी प्रेमिका मिड मरियन, उनका डाकु साथी म्यारी मेन र उनका मुख्य विरोधी नोटिङ्ह्यामको शान्ति सुरक्षाको लागि खटिएका एक अधिकारी समावेश छन्। ती अधिकारीलाई प्रायः राजकुमार जोनलाई वैध र राजा रिचर्डको अनुपस्थितिमा उनको अधिकार हरण गर्न मद्दत गर्दै गर्दा चित्रित गरिएको देखाइन्छ जसप्रति रविन हुड निष्ठावान थिए। उनी मध्ययुगका पछिल्ला समयहरूमा लोकप्रिय व्यक्तित्व बनेर साधारण जनताको पक्षमा उभिँदै ती अधिकारीको विरोध गर्नुलाई उनको किंवदन्तीका प्रारम्भिक झलकहरू मध्ये एक मानिन्छ। उनी समावेश भएका सबैभन्दा प्रारम्भिक ज्ञात गाथाहरू १५औँ शताब्दी तिरका थिए भने पछिका वर्षहरूमा यी कथाहरूमा थुप्रै भिन्नता र रुपान्तरण गरिएको थियो। रविन हुडसँग सम्बन्धित लोककथाहरू साहित्य, चलचित्र र टेलिभिजन मार्फत व्यापक रूपमा प्रस्तुत हुँदै आएका छन् भने रविन हुडलाई अङ्ग्रेजी लोककथाका सबैभन्दा प्रसिद्ध कथाहरू मध्ये एक मानिन्छ।

लोकप्रिय संस्कृतिमा 'रविन हुड' शब्द प्रायः अत्याचारविरुद्धको वीर अपराधी वा विद्रोहीलाई वर्णन गर्न प्रयोग गरिन्छ। रविन हुडसँग सम्बन्धित कथाको उत्पत्ति साथै यससँग सम्बन्धित ऐतिहासिक सन्दर्भहरू शताब्दीयौँदेखि विवादको विषय बनिरहेका छन्। यस्तै नाम भएका ऐतिहासिक व्यक्तिहरू विभिन्न समयमा सन्दर्भित हुँदै आएका छन् जसलाई उनको अस्तित्वको सम्भावित प्रमाणको रूपमा प्रस्ताव गरिएको पाइन्छ भने यी सन्दर्भहरू १३औँ शताब्दीतिरका हुन्।

## सन्दर्भ सामग्रीहरू 
## बाह्य कडीहरू 
* रविन हुडसँग सम्बन्धित पुस्तक सूची
* रविन हुड&nbsp;–  इन्टरनेट आर्काइभबाट
* "रविन हुड", स्टिफन नाइटसँग गरिएको एक संवाद, बीबीसी रेडियो (सन् २००३ अक्टोबर ३०)

श्रेणी:अङ्ग्रेजी लोककथा
रोजे

**रोसाने पार्क** (जन्म; ११ फेब्रुअरी १९९७) वा  **रोजे** () नामले परिचित, एक न्युजिल्यान्डेली र दक्षिण कोरियाली गायिका तथा गीतकार हुन्। न्युजिल्यान्डमा जन्मिएर अस्ट्रेलियामा हुर्किएकी रोजेले सन् २०१२ मा सफल अडिसन पछि दक्षिण कोरियामा फर्किँदै वाइजी इन्टरटेन्मेन्ट नामक एक रेकर्ड लेबलसँग सम्झौता गरेकी थिइन्। सन् २०१६ मा सङ्गीत जगतमा पाइला टेकेको ब्ल्याकपिङ्क नामक दक्षिण कोरियाली महिला साङ्गीतिक समूहको सदस्यका रूपमा उनी चर्चित छिन् भने उक्त समूह सबैभन्दा धेरै सङ्गीत बिक्री गर्ने सर्वकालीन महिला साङ्गीतिक समूह मध्ये एक बनेको थियो।

सन् २०२१ को मार्च महिनामा रोजेले आफ्नो पहिलो साङ्गितिक सङ्गालो *आर* सार्वजनिक गरेकी थिइन् जसले सार्वजनिक भएको पहिलो हप्तामै ४,४८,०८९ प्रतिलिपिहरू बिक्री गर्न सफल बन्दै यसले कोरियाली महिला एकल कलाकारद्वारा हासिल गरिएको उच्चतम आँकडा बन्न पुगेको थियो। यस एल्बमको प्रमुख एकल गीत "अन द ग्राउन्ड"ले उनलाई *बिलबोर्ड* ग्लोबल २०० मा एकल कलाकार र साङ्गीतिक समूहको हिस्सा दुवैको रूपमा शीर्ष स्थान प्राप्त गर्ने पहिलो कलाकार बनाउनुका साथै युके एकल तालिकामा प्रवेश गर्ने प्रथम कोरियाली महिला एकल कलाकार बनाएको थियो। यसका साथसाथै कोरियाली एकल कलाकारको तर्फबाट युट्युबमा पहिलो २४ घण्टामा सबैभन्दा धेरै हेरिएको सङ्गीत भिडियो बन्न पुगेको थियो। उनले सन् २०२४ मा द ब्ल्याक लेबल र अटलान्टिक रेकर्ड्ससँग सम्झौता गर्दै आफ्नो पहिलो स्टुडियो एल्बम *रोजे* (सन् २०२४) बाट प्रमुख एकलको रूपमा ब्रुनो मार्ससँग सहकार्य गर्दै उनीहरूको *आपट* नामक गीत *बिलबोर्ड* ग्लोबल २०० मा शीर्ष स्थानमा पुगेको थियो। *आपट*ले विश्वभरका अनेकौँ देशका सङ्गीत तालिकाहरूमा शीर्ष स्थान बनाउँदा यसमा दक्षिण कोरियाको सर्कल डिजिटल सङ्गीत तालिका र अस्ट्रेलियाको एआरआइए एकल सङ्गीत तालिका समावेश थिए। कोरियाली महिला एकल कलाकारद्वारा निकालिएको गीत शीर्ष स्थानमा पुगेको यो पहिलो कीर्तिमान थियो। अमेरिकी र बेलायती सङ्गीत तालिकाहरूमा पनि *आपट*ले शीर्ष स्थान हासिल गर्दा उनको एल्बमले पनि कीर्तिमानी हासिल गरेको थियो। 

रोजेका उपलब्धिहरूमा ८ वटा गिनिज विश्व कीर्तिमानहरू सहित ६ वटा एमएएमए पुरस्कार, ३ वटा मेलोन सङ्गीत पुरस्कार, १ गोल्डेन डिस्क पुरस्कार, १ एमटिभी भिडियो म्युजिक पुरस्कार र १ एसियाली कलाकार पुरस्कार  समावेश छन्। उनले ३ पटक ग्रामी पुरस्कार नामाङ्कन प्राप्त गरेकी थिइन् जसमा *वर्षको उत्कृष्ट रेकर्ड* र *वर्षको उत्कृष्ट गीत* समावेश थियो भने बिग फोर विधाका लागि नामाङ्कित हुने उनी पहिलो कोरियाली कलाकार बन्न सफल भएकी थिइन्। उनी *टाइम* पत्रिकाको सन् २०२५ मा विश्वका १०० सबैभन्दा प्रभावशाली मानिसहरूको सूचीमा र *रोलिङ स्टोन* को सन् २०२३ मा अस्ट्रेलिया र न्युजिल्यान्डका जीवित प्रतीकहरूको सूचीमा देखा परेकी थिइन्। सन् २०२५ मा उनले दक्षिण कोरियामा र विदेशमा लोकप्रिय संस्कृतिमा योगदानका लागि दक्षिण कोरियाली राष्ट्रपतीय प्रशंसा प्राप्त गरेकी थिइन्। इन्स्टाग्राममा दोस्रो सबैभन्दा धेरै अनुसरण गरिएका कोरियाली व्यक्तित्व हुनुको अतिरिक्त रोजेले फेसन क्षेत्रमा खेलेको भूमिकाका लागि प्रशंसित भएकी थिइन्।

## सन्दर्भ सामग्रीहरू 
## बाह्य कडीहरू 
* आधिकारिक वेबसाइट
* 
* 

श्रेणी:सन् १९९७ मा जन्म
श्रेणी:जीवित मानिसहरू
श्रेणी:ब्ल्याकपिङ्कका सदस्यहरू
श्रेणी:दक्षिण कोरियाली पप गायिकाहरू
जिसु

**किम जि-सु** (; जन्म; सन् १९९५ जनवरी ३) जसलाई साधारणतया **जिसु** नामले चिनिन्छ, एक दक्षिण कोरियाली गायिका, गीतकार तथा अभिनेत्री हुन्। सन् २०१६ वाइजी इन्टरटेन्मेन्टद्वारा सन् २०१६ मा गठित ब्ल्याकपिङ्क नामक दक्षिण कोरियाली महिला साङ्गीतिक समूहको सदस्यका रूपमा उनी चर्चित छिन् भने उक्त समूह सबैभन्दा धेरै सङ्गीत बिक्री गर्ने सर्वकालीन महिला साङ्गीतिक समूह मध्ये एक बनेको थियो।

सन् २०२३ को मार्च जिसुले आफ्नो पहिलो एकल एल्बम *मि* सार्वजनिक गरेकी थिइन् जुन दक्षिण कोरियामा महिला एकल कलाकारद्वारा सबैभन्दा धेरै बिक्री भएको एल्बम बन्न पुग्दा पहिलोपटक यसका १० लाख भन्दा बढी प्रतिलिपिहरू बिक्री भएका थिए। यसको मुख्य एकल गीत "फ्लावर" व्यावसायिक रूपमा सफल हुनुका साथै उक्त गीत *बिलबोर्ड* ग्लोबल २०० र सर्कल डिजिटल तालिकामा शीर्ष दुईमा पुगेको थियो। यस गीतले क्यानडेली हट १०० र युके एकल सङ्गीत तालिकामा कोरियाली महिला एकल कलाकारद्वारा सबैभन्दा उच्च स्थान प्राप्त गर्ने गीत बनी नयाँ कीर्तिमान बनाएको थियो। सन् २०२४ मा आफ्नो लेबल 'ब्लिसु' स्थापना गरी सन् २०२५ मा वार्नर रेकर्ड्ससँग सम्झौता गरेपछि उनले *आमोर्टेज* नामक गीति सङ्गालोका साथै यसको एकल गीत "अर्थक्वेक" सार्वजनिक गरेकी थिइन् जुन अमेरिका *बिलबोर्ड* वर्ल्ड डिजिटल सङ्गीत तालिकामा शीर्ष स्थानमा पुग्ने उनको पहिलो गीत बनेको थियो। 

साङ्गीत क्षेत्र बाहेक जिसुले सन् २०१५ को चलचित्र शृङ्खला *द प्रोड्युसर्स* मा छोटो भूमिकाबाट आफ्नो अभिनय कार्यजीवनको सुरुवात गरेकी थिइन्। उनले जेटिबिसी शृङ्खला *स्नोड्रप* (सन् २०२१-२२) मा आफ्नो पहिलो प्रमुख भूमिका निभाएकी थिइन् जसका लागि उनले उत्कृष्ट कोरियाली अभिनेत्रीको लागि सियोल अन्तर्राष्ट्रिय नाटक पुरस्कार प्राप्त गरेकी थिइन्। त्यसपछि उनले *न्युटोपिया* (सन् २०२५) र *ओम्निसिएन्ट रिडर: द प्रोफेसी* (सन् २०२५) नामक चलचित्रमा अभिनय गरेकी थिइन्। जिसुद्वारा सार्वजनिक गरिएका गीति सङ्गालोहरूको २० लाख भन्दा प्रतिलिपिहरू बिक्री भएको थियो जसकार उनी सर्कल सङ्गीत तालिकामा इतिहासमा सबैभन्दा बढी प्रतिलिपि बिक्री गराउने प्रथम कोरियाली महिला एकल कलाकार बनेकी थिइन्। उनी चर्चित सामाजिक सञ्जाल इन्स्टाग्राममा सबैभन्दा धेरै पछ्याइने कोरियाली अभिनेत्री पनि हुन्। उनले प्राप्त गरेका पुरस्कारहरूमा २ वटा गोल्डन डिस्क पुरस्कार, ३ वटा एमएएमए पुरस्कार, १ सर्कल चार्ट सङ्गीत पुरस्कार र २ सियोल अन्तर्राष्ट्रिय नाटक पुरस्कारहरू समावेश छन्।

## सन्दर्भ सामग्रीहरू 
## बाह्य कडीहरू 
* आधिकारिक वेबसाइट 
*  *ब्लिसु*मा
* 
* 

श्रेणी:जीवित मानिसहरू
श्रेणी:सन् १९९५ मा जन्म
श्रेणी:ब्ल्याकपिङ्कका सदस्यहरू
श्रेणी:दक्षिण कोरियाली पप गायिकाहरू
वानर

र वानर प्रमुखहरू|300x300px]]

हिन्दु धर्ममा, **वानर** भन्नाले बाँदर, लङ्गुर वा वनमा बस्ने मानिसहरूको एक जातिलाई बुझिन्छ। मोनियर-विलियम्सका अनुसार यो सम्भवतः *वनर* (शाब्दिक अर्थ: "वनमा भौँतारिने") बाट आएको हो र यसको अर्थ "वन्य-जन्तु" वा बाँदर हुन्छ। वा "सम्भवतः ऊ मानिस हो" भन्ने हुन्छ।

## पहिचान 
सम्म पुल बनाइरहेका छन्।]]

यद्यपि 'वानर' शब्दको अर्थ वर्षौँदेखि "बाँदर" को रूपमा लिइँदै आएको छ र लोकप्रिय संस्कृतिहरूमा वानरहरूलाई बाँदरकै रूपमा चित्रण गरिन्छ, उनीहरूको वास्तविक पहिचान भने स्पष्ट छैन। *रामायण* ले उनीहरूको बोली, पहिरन, बसाई, अन्त्येष्टि, विवाह र राज्याभिषेक आदिको सन्दर्भमा उनीहरूलाई मानवका रूपमा प्रस्तुत गर्दछ। साथै, उनीहरूको उफ्रिने शैली, शरीरभरिको रौँ र पुच्छर जस्ता बाँदर जस्तै विशेषताहरूको पनि वर्णन गर्दछ। आयङ्गारका अनुसार रामायणका कविले वानरहरू वास्तवमा वनवासी मानिस हुन् भन्ने जानेका भए पनि, महाकाव्यलाई अझ बढी "काल्पनिक" र रोचक बनाउन उनीहरूलाई अलौकिक शक्ति भएका वास्तविक बाँदर र कतिपयलाई देवताका 'अंश' का रूपमा चित्रण गरेको हुन सक्छ।

जी. रामदासले रावणले वानरको पुच्छरलाई 'भूषण' (गहना) को रूपमा उल्लेख गरेको आधारमा, त्यो "पुच्छर" वास्तवमा सबरा जनजातिका पुरुषहरूले लगाउने पोशाकको एक झुण्डिएको भाग भएको निष्कर्ष निकालेका छन्। यस सिद्धान्त अनुसार वानरहरूको गैर-मानवीय विशेषताहरूलाई कलात्मक स्वतन्त्रता मान्न सकिन्छ। वानरहरूको सेनाले सीताको खोजीमा र सीताको अपहरण गर्ने रावण विरुद्धको युद्धमा रामलाई ठूलो मद्दत गरेको थियो। नल र नीलले समुद्रमाथि पुल बनाएका थिए र उनीहरू लङ्कासम्म पुगेका थिए। महाकाव्यमा वर्णन गरिएअनुसार, वानरहरूका विशेषताहरूमा मनोरञ्जक, बालक जस्तै स्वभाव भएका, अलि-अलि दिक्क लगाउने, जिद्दी, अति सक्रिय, साहसी, स्पष्ट वक्ता, वफादार र दयालु हुनु समावेश छ।

## सन्दर्भ सामग्रीहरू 
## बाह्य कडीहरू 
*

श्रेणी:हिन्दु पौराणिक कथाका पौराणिक जीवहरू
श्रेणी:पौराणिक बाँदरहरू
उर्वशी

**उर्वशी** हिन्दु धर्मशास्त्रहरू जस्तै वेद, महाकाव्य रामायण र महाभारतका साथै पुराणहरूमा उल्लेख गरिएकी सबैभन्दा प्रमुख अप्सरा हुन्। उनलाई सबै अप्सराहरूमध्ये सबैभन्दा सुन्दरी र एक कुशल नर्तकीको रूपमा मानिन्छ।

उर्वशी धेरै हिन्दु पौराणिक कथाका घटनाहरूमा चित्रित छिन्। उनी ऋषि नारायणको तिघ्राबाट प्रकट भएकी थिइन् र देवताहरूका राजा तथा स्वर्गका शासक इन्द्रको दरबारमा एक विशेष स्थान ओगटेकी थिइन्। उनी पौराणिक चन्द्रवंशका प्रथम राजा पुरुरवासँगको विवाहका लागि प्रसिद्ध छिन्, जसलाई उनले पछि त्यागिदिएकी थिइन्। हिन्दु धर्मका दुई अत्यन्त पूजनीय ऋषिहरू वशिष्ठ र अगस्त्यको जन्ममा पनि उनको महत्त्वपूर्ण भूमिका छ। उर्वशीको कथा विभिन्न कला, प्रदर्शन र साहित्यका लागि प्रेरणाको स्रोत बनेको छ। कवि कालिदास (चौथो-पाँचौँ शताब्दी ईस्वी)ले आफ्नो नाटक *विक्रमोर्वशीयम्* मा उर्वशी र पुरूरवालाई मुख्य पात्रको रूपमा रूपान्तरण गरेका छन्।

## शाब्दिक अर्थ 
संस्कृत नाम "उर्वशी" जरा - उरु र अश - बाट लिइएको हो। यसको धेरै अर्थ हुन सक्छन्। दिव्य-ऋषि नारायणको उरु - 'तिघ्रा' - बाट जन्मेकाले देवीभागवत पुराण अनुसार, अप्सरालाई उर्वशी भनेर चिनिन्छ। केही विद्वानहरू भने यो नाम आर्य-इतर  मूलको भएको विश्वास गर्छन्।

## साहित्यिक पृष्ठभूमि 
लगभग १९००-१२०० ईसा पूर्वमा रचना गरिएको सबैभन्दा पुरानो हिन्दु धर्मशास्त्र ऋग्वेदमा विशेष रूपमा उनको नाम उल्लेख गरिउको छ। 
ऋग्वेदको १०औँ मण्डलको ९५औँ सूक्त उनी र उनका पति पुरुरवा बीचको संवादमा समर्पित छ। उर्वशी पछिल्ला ग्रन्थहरूमा पनि एक प्रमुख पात्रको रूपमा रहिरहिन्। उनको पौराणिक कथालाई शतपथ ब्राह्मण, बृहद्देवता, महाभारत, रामायण, हरिवंश, वायु पुराण, विष्णु पुराण, मत्स्य पुराण, भागवत पुराण, देवीभागवत पुराण, पद्म पुराण र स्कन्द पुराण जस्ता धेरै पछिल्ला हिन्दु शास्त्रहरूमा पुन: व्याख्या र विस्तार गरिएको छ।

उर्वशीलाई धेरै कवि र लेखकहरूले नाटकीय रूप दिएका छन् र रूपान्तरण गरेका छन्। तीमध्ये सबैभन्दा लोकप्रिय संस्कृत कवि कालिदासको नाटक *विक्रमोर्वशीयम्* हो। यस नाटकले उर्वशी र पुरुरवाको प्रेमलाई चित्रण गर्दछ, तर यसको कथावस्तु शास्त्रहरूमा बताइएको भन्दा धेरै फरक छ। भारतीय कवि रवीन्द्रनाथ ठाकुर (सन् १८६१–१९४१) ले पनि उर्वशीको बारेमा एक कविता लेखेका छन्।

## टिप्पणीहरू 
## सन्दर्भ सामग्रीहरू 
## बाह्य कडीहरू 
श्रेणी:अप्सरा
श्रेणी:महाभारतका पात्रहरू
तिलोत्तमा

**तिलोत्तमा** हिन्दु पौराणिक कथाहरूमा वर्णित एक अप्सरा हुन्।

"तिल" एक संस्कृत शब्द हो जसको अर्थ सानो कण हुन्छ र "उत्तम"को अर्थ सर्वश्रेष्ठ हुन्छ। त्यसैले, तिलोत्तमाको अर्थ यस्तो प्राणी हो जसको सानो भन्दा सानो कण पनि सर्वश्रेष्ठ छ वा जो उत्कृष्ट गुणहरूले बनेकी छिन्।

हिन्दु महाकाव्य महाभारतका अनुसार, तिलोत्तमाको सृष्टि ब्रह्माको अनुरोधमा दैवी वास्तुकार विश्वकर्माले संसारका सबै उत्तम वस्तुहरूलाई सामग्रीको रूपमा लिएर गरेका थिए। उनी सुन्द र उपसुन्द नामक दुई शक्तिशाली असुरहरूको आपसी विनाश गराउनका लागि जिम्मेवार छिन्। तिलोत्तमाको सुन्दरताले इन्द्र जस्ता देवताहरू समेत मोहित भएको वर्णन गरिएको छ।

एउटा पौराणिक कथाले उनलाई पूर्वजन्ममा एक कुरूप विधवाको रूपमा उल्लेख गर्दछ भने अर्को कथाले ऋषि दुर्वासाको श्रापका कारण उनले दैत्य राजकुमारी उषाको रूपमा जन्म लिनु परेको वर्णन गर्दछ।

## पहिचान र सिर्जना 
हिन्दु पौराणिक कथामा तिलोत्तमा आफ्नो अद्वितीय सुन्दरताका लागि प्रख्यात एक अप्सरा हुन्। उनी इन्द्रको स्वर्गलोकमा बस्छिन्, जहाँ उनले दिव्य दरबारहरूमा एक मोहिनीको रूपमा सेवा गर्छिन्।

महाभारतका अनुसार, तिलोत्तमाको सृष्टि ब्रह्माको प्रत्यक्ष आदेशमा देवताहरूका दिव्य वास्तुकार विश्वकर्माले गरेका थिए। असुर दाजुभाइ सुन्द र उपसुन्दलाई मोहित पारी प्रत्यक्ष दैवी सङ्घर्ष बिना नै उनीहरूको अत्याचार अन्त्य गर्न सक्ने सुन्दरीको निर्माण गर्नु यसको उद्देश्य थियो। ब्रह्माले विश्वकर्मालाई सबै प्राणीहरूको मन लोभ्याउन सक्ने सर्वोच्च आकर्षण भएकी युवती बनाउन निर्देशन दिएका थिए। विश्वकर्माले प्रत्येक प्रकारका बहुमूल्य रत्नहरू र संसारका सबै सुन्दर विशेषताहरूबाट सूक्ष्म अंशहरू लिएर सावधानीपूर्वक उनको स्वरूप तयार गरेका थिए। यसले उनलाई साधारण सुन्दरताभन्दा माथि र देवता र असुर दुवैलाई मन्त्रमुग्ध पार्न सक्ने उज्ज्वल रत्नहरूको पुञ्जजस्तै बनाएको थियो। ब्रह्मा आफैँले उनको नाम 'तिलोत्तमा' राखेका थिए, जसले यी उत्कृष्ट तत्वहरूबाट उनको संरचना भएको सङ्केत गर्दछ।

## अघिल्लो जन्म र पुनर्जन्म 
पद्म पुराणका अनुसार, तिलोत्तमा आफ्नो पूर्वजन्ममा **कुब्जा** नामकी एक कुरूप विधवा थिइन्। कुब्जाले आठ वर्षसम्म शुभ अनुष्ठानहरू गरिन् र अन्ततः माघ पूजाको विधि सम्पन्न गरिन्। यसैको फलस्वरूप उनको जन्म तिलोत्तमाको रूपमा भयो र उनी स्वर्गमा अप्सराको रूपमा प्रकट भइन्।

ब्रह्मवैवर्त पुराणका अनुसार, बलि राजाका नाति साहसिकले तिलोत्तमासँगको प्रेमलीलामा मग्न हुँदा ऋषि दुर्वासाको तपस्यामा बाधा पुर्‍याएका थिए। फलस्वरूप, ऋषिले उनलाई गधा बन्ने श्राप दिए र तिलोत्तमालाई असुर बाणासुरकी पुत्री **उषा** को रूपमा जन्म लिनुपर्ने श्राप दिए। पछि, उषा कृष्णका नाति अनिरुद्धकी पत्नी बनिन्।

## सन्दर्भ सामग्रीहरू 
## बाह्य कडीह्यरू 
*

श्रेणी:अप्सरा
श्रेणी:महाभारतका पात्रहरू
ज्याक किङ

**ज्याकरी माइकल किङ** (जन्मः फेब्रुअरी ४, १९९०) एक अमेरिकी इन्टरनेट व्यक्तित्व तथा फिल्म निर्माता हुन्। उनले जादू जस्तै देखिने दृश्य प्रभावहरू समेटिएका छोटा भिडियोहरू बनाउनका लागि परिचित छन्। उनले सन् २००८ मा युट्युबमा सामग्री पोस्ट गर्न सुरु गरे र सन् २०१३ मा ६ सेकेन्डका आफ्ना “म्याजिक भाइनहरू” का कारण भाइनमा व्यापक रूपमा चर्चित भए। पछि उनले टिकटकमा पनि आफ्नो उपस्थिति विस्तार गरे, जहाँ उनले डिजिटल रूपमा सम्पादन गरिएका आफ्ना भिडियोहरूका लागि करोडौँ फलोअरहरू कमाएका छन्, जसलाई उनी “डिजिटल स्लाइट अफ ह्यान्ड” भनेर वर्णन गर्छन्।

## प्रारम्भिक जीवन र शिक्षा 
किङको जन्म र हुर्काइ पोर्टल्यान्ड, ओरेगनमा भएको हो। उनी पितृ पक्षबाट आधा चिनियाँ मूलका छन् भने मातृ पक्षबाट एक-चौथाइ अस्ट्रियन र एक-चौथाइ निकारागुआन मूलका छन्। उनकी आमाले उनलाई र उनका तीन बहिनीहरूलाई घरमै पढाइन्, जबकि उनका बुबा घरकै कार्यालयबाट काम गर्थे। किङले सात वर्षको उमेरमा घरायसी भिडियो क्यामेरा प्रयोग गरेर आफ्नो पहिलो फिल्म बनाए। उनी चौध वर्षका हुँदा उनले म्याक कम्प्युटर, क्यामेराहरू र ट्राइपड सहितको भिडियो उपकरण खरिद गरे र भिडियो बनाउन तथा सम्पादन गर्न सुरु गरे।

उनले बायोला विश्वविद्यालयमा फिल्म र सङ्गीत विषयमा प्रमुख (मेजर) अध्ययन गरेका थिए र उपासना विषयमा गौण (माइनर) अध्ययनसहित सन् २०१२ को डिसेम्बरमा स्नातक उपाधि हासिल गरेका थिए।

## करियर 
## व्यक्तिगत जीवन 
जब राजा सात वर्षका थिए, उनको परिवारले इसाई धर्ममा परिवर्तन गरे, जुन उनको जीवनमा भएको "सबैभन्दा ठूलो कुरा" मध्ये एक हो। उनी आफूलाई एक भक्त इसाईको रूपमा मान्छन्, हरेक बिहान उठ्दा बाइबल केही अंशहरू पढ्ने प्रयास गर्छन्। उनी आफ्नो विश्वासको बारेमा पनि मुखर छन्, यसलाई आफ्नो भिडियोमा पनि समावेश गर्दछ। किङले बायोला विश्वविद्यालय, एक गैर-पंथीय ईसाई विश्वविद्यालयमा भाग लिए, र विभिन्न ईसाई शिविरहरूमा युवा समूहहरूको नेतृत्व गरेका थिए।

किङ सात वर्षका हुँदा उनको परिवारले इसाइ धर्म अंगीकार गर्‍यो, जसलाई उनले आफ्नो जीवनमा घटेका “सबैभन्दा महान् कुराहरू” मध्ये एक भएको बताएका छन्। उनी आफूलाई एक कट्टर इसाइ मान्छन् र हरेक बिहान उठ्दा बाइबलका केही अंश पढ्ने प्रयास गर्छन्। उनी आफ्नो आस्थाबारे खुलेर बोल्ने व्यक्ति पनि हुन्,[३][४] र यसलाई आफ्ना भिडियोहरूमा समेत समावेश गर्ने गरेका छन्। किङले गैर–सम्प्रदायगत इसाइ विश्वविद्यालय बायोला विश्वविद्यालयमा अध्ययन गरेका थिए, र विभिन्न इसाइ क्याम्पहरूमा युवाहरूका समूहहरूको नेतृत्वसमेत गरेका छन्।
* २००९ – ब्रिजस्टोन टायर्सको *सुरक्षा विद्वान किशोर चालक भिडियो प्रतियोगितामा* मा समीक्षकको छनोट पुरस्कार
* २०१० – ब्रिजस्टोन सेफ्टी स्कलर विजेता 
* २०१२ – भिडकन गोल्डेन पूप अवार्ड 
* २०१३ – युट्युबको नेक्स्टअप क्रिएटर प्रतियोगिता
* २०१६ – उत्कृष्ट वाइन कलाकारको लागि शर्टी अवार्ड
* २०२३ – दृश्य र विशेष प्रभावहरूको लागि स्ट्रीमी पुरस्कार

## सन्दर्भ सामग्रीहरू 
श्रेणी:अमेरिकी टिकटक प्रयोगकर्ताहरू
श्रेणी:जीवित मानिसहरू
श्रेणी:सन् १९९० मा जन्म
सब्रिना कार्पेन्टर

**सब्रिना एनलिन कार्पेन्टर** (; जन्म: सन् १९९९ मे ११) एक अमेरिकी गायिका, गीतकार तथा अभिनेत्री हुन्। अमेरिकाको पेन्सिलभेनियामा जन्मिएकी सब्रिनाले निकै कम उमेरमा नै कलाकारिता क्षेत्रमा बलियो पकड बनाइसकेकी छिन्। सर्वप्रथम उनले डिज्नी च्यानलको शृङ्खला गर्ल मिट्स वर्ल्ड (सन् २०१४–२०१७) मा माया हार्टको भूमिका अभिनय गरेर ख्याति कमाएकी थिइन् भने यसअघि उनले आफ्नो कलाकारिता कार्यजीवनको सुरुवात १० वर्षको उमेरमा 'ल एन्ड अर्डर: स्पेसल भिक्टिम्स युनिट' मार्फत गरेकी थिइन्। उनले डिज्नीको स्वामित्वमा रहेको हलिवुड रेकर्ड्ससँग सम्झौता गर्दै पहिलो एल्बम *आइज वाइड ओपन* (सन् २०१५), *इभोलुसन* (सन् २०१६), *सिङ्गुलर: एक्ट प्रथम* (सन् २०१८) र *सिङ्गुलर: एक्ट द्वितीय* (सन् २०१९) मार्फत साङ्गीतिक क्षेत्रमा पनि सफलतालाई प्राप्त गरेकी थिइन्।

कारपेन्टरले सन् २०२१ मा आइल्यान्ड रेकर्ड्ससँग सम्झौता गरी "ननसेन्स" र "फिदर" नामक दुई बहुचर्चित गीत समावेश भएको उनको पाँचौँ एल्बम, *इमेल्स आइ कान्ट सन्ड* (सन् २०२२) सार्वजनिक गरेकी थिइन्।  
*सर्ट एन स्विट* (सन् २०२४) नामक उनको छेठौँ एल्बमले अमेरिकी *बिलबोर्ड* २०० मा शीर्ष स्थान हासिल गरी दुईवटा ग्रामी पुरस्कार जित्न सफल भएको थियो। यस एल्बमका "एस्प्रेसो" र "प्लिज प्लिज प्लिज" जस्ता गीतहरूले अमेरिकी *बिलबोर्ड* हट १०० मा शीर्ष स्थान प्राप्त गर्दा उक्त सङ्गीत तालिकामा शीर्ष स्थानमा पुग्ने उनका प्रथम गीतहरू थिए। *मेन्स बेस्ट फ्रेन्ड* (सन् २०२५) नामक उनको सातौँ एल्बलले पनि बिलबोर्ड २०० मा शीर्ष स्थान प्राप्त गरेको थियो भने "म्यानचाइल्ड" यस एल्बमको सर्वाधिक सफल गीत हो।

कारपेन्टरले अभिनय गरेका चलचित्रहरूमा; *एड्भेन्चर्स इन बेबिसिटिङ* (सन् २०१६), *द हेट यु गिभ* (सन् २०१८), *द सर्ट हिस्ट्री अफ द लङ रोड* (सन् २०१९), *क्लाउड्स* (सन् २०२०) र *इमर्जेन्सी* (सन् २०२२) सामेल छन्। उनले नेटफ्लिक्सका चलचित्रहरू; *टल गर्ल* (सन् २०१९), *टल गर्ल २* (सन् २०२२) र *वर्क इट* (सन् २०२०) मा पनि अभिनय गरेकी थिइन्।

## सन्दर्भ सामग्रीहरू 
## बाह्य कडीहरू 
*
*
*
*
*

श्रेणी:अमेरिकी पप गायिकाहरू
श्रेणी:अमेरिकी चलचित्र अभिनेत्रीहरू
श्रेणी:जीवित मानिसहरू
श्रेणी:सन् १९९९ मा जन्म
श्रेणी:अमेरिकी टेलिभिजन अभिनेत्रीहरू
श्रेणी:अमेरिकी आवाज अभिनेत्रीहरू
श्रेणी:अमेरिकी बाल अभिनेत्रीहरू
श्रेणी:अमेरिकी बाल गायिकाहरू
श्रेणी:ग्रामी पुरस्कार विजेताहरू
श्रेणी:हलिउड रेकर्ड्सका कलाकारहरू
श्रेणी:आइल्यान्ड रेकर्ड्सका कलाकारहरू
श्रेणी:पेन्सिलभेनियाका अभिनेत्रीहरू
प्लिज प्लिज प्लिज

"**प्लिज प्लीज प्लीज**" अमेरिकी गायिका सब्रिना कार्पेन्टरको छैटौँ स्टुडियो एल्बम *सर्ट एन स्विट* (२०२४) को गीत हो। यो एल्बमको दोस्रो एकलको रूपमा ६ जुन २०२४ मा आइल्यान्ड रेकर्ड्स मार्फत जारी गरिएको थियो। ज्याक एन्टोनोफद्वारा निर्मित, यो गीत एन्टोनोफ, कार्पेन्टर, र एमी एलेनद्वारा लेखिएको थियो। यो गीत याट रक, कन्ट्री पप, अल्टरनेटिभ कन्ट्री, डिस्को-पप, र सिन्थ-पप शैलीको हो, जसमा कार्पेन्टरले आफ्नो प्रेमीको "ब्याड-ब्वाइ" प्रतिष्ठाले उनीहरूको सम्बन्ध र उनको आत्म-सम्मानमा असर पार्ने डर र लज्जा व्यक्त गर्छिन्।

गीतले रिलिजसँगै सङ्गीत समीक्षकहरूबाट प्रशंसा पाएको थियो। "प्लिज प्लीज प्लीज" *बिलबोर्ड* हट १०० को शीर्ष स्थानमा पुगेको, जसले यसलाई कार्पेन्टरको चार्टमा पहिलो नम्बर-वन एकल गीत बनाएको थियो। संयुक्त राज्य अमेरिकाबाहेक, "प्लिज प्लीज प्लीज" अस्ट्रेलिया, आयरल्यान्ड, न्युजिल्यान्ड, नर्वे, र संयुक्त अधिराज्यको चार्टमा शीर्ष स्थानमा पुगेको थियो। यसले क्यानडा, डेनमार्क, नेदरल्यान्ड, पोर्तुगल, र स्विडेनसहितका अन्य १८ देशमा शीर्ष दसमा स्थान बनाएको थियो।

"प्लिज प्लीज प्लीज" ६७औँ वार्षिक ग्रामी पुरस्कारमा वर्षको गीतको लागि मनोनयन भएको थियो। डली पार्टनसँगको रिमिक्स फेब्रुअरी २०२५ मा जारी गरिएको थियो र यसलाई अमेरिकी कन्ट्री रेडियोमा प्रचार गरिएको थियो।

## सन्दर्भ सामग्रीहरू
श्रेणी:सब्रिना कार्पेन्टरका गीतहरू
सत्यवती

**सत्यवती** हिन्दु धर्मग्रन्थ महाभारतमा वर्णित एक पौराणिक पात्र हुन्। हस्तिनापुरका राजा शन्तनुसँग विवाह गरेकी सत्यवती उक्त राज्यकी रानीका साथै पाण्डव र कौरव राजकुमारहरूकी बुढी हजुरआमा हुन्। उनी महाकाव्यका लेखक ऋषि व्यासकी पनि आमा हुन्। उनको कथा महाभारत, हरिवंश पर्व र देवीभागवत पुराणमा पाइन्छ जहाँ उनलाई कुरु वंशको विस्तार र सुरक्षाको लागि मुख्य सूत्रधारको रूपमा वर्णन गरी एक अत्यन्त प्रभावशाली, दृढ र दूरदर्शी पात्रको रूपमा उभ्याइएको छ।

एक पौराणिक कथा अनुसार यमुना नदीको किनारमा सामान्य व्यक्तिको रूपमा हुर्किएकी सत्यवती माझी दशराजाकी छोरी हुन्। अर्को कथा अनुसार उनी चेदी राजा उपरिचर वसु र श्राप पाएर माछामा परिणत भएकी अप्सरा अद्रिकाकी जैविक छोरी हुन्। माछाका राजा दासले उनलाई उनका जुम्ल्याहा भाइसँग अद्रिकाको पेटबाट निकालेका हुन्। राजा बसुले छोरालाई आफूसँग राखी सत्यवतीलाई माझीकहाँ दान गरेका थिए। उनका भाइ मत्स्यराज नामक धार्मिक राजा बने। उनको शरीरमा तीव्र माछाको गन्ध भएको कारण उनका अर्को नाम 'मत्स्यगन्ध' थियो। यसैले कसैले पनि उनका नजिक जान चाहदैनथे। त्यसैले पालक पिताको निर्देशनमा उनी जमुनाको किनारमा डुङ्गा चलाउँथिन् र माझीको रूपमा काम गर्थिन्।

युवा महिलाका रूपमा सत्यवतीले यात्रारत ऋषि (सन्त) पराशरलाई भेटिन् जसबाट अविवाहित अवस्थमै उनीहरूको व्यास नामक छोराको जन्म भयो। ऋषिले उनलाई एउटा गन्धयुक्त सुवास पनि दिए जसकारण उनीलाई योजानगन्धा र गन्धवती जस्ता नामहरू प्राप्त गरिन्। व्यासको जन्मपछि उनी पुनः कुमारी अवस्थामा फर्किएकी थिइन्।

पछि राजा शन्तनुले उनको सुवास र सुन्दरताबाट प्रभावित भएर सत्यवतीलाई प्रेम गर्न थाले। राजा शन्तनुले सत्यवतीसँग विवाहको प्रस्ताव उनको बुबासँग राख्दा बुबा दशराजले "सत्यवतीबाट जन्मेको छोरा नै हस्तिनापुरको उत्तराधिकारी हुनुपर्छ" भनी एक कठिन शर्त राखे। शन्तनुका जेठा छोरा भीष्म जीवितै भएकोले यो शर्त पूरा गर्न कठिन थियो। आफ्नो पिताको सुखका लागि भीष्मले राज्य त्यागी आजीवन ब्रह्मचारीको पालनका लागि 'भीष्म प्रतिज्ञा' गरे। त्यसपछि मात्र सत्यवती र शन्तनुको विवाह भयो। सत्यवतीबाट चित्रङ्गद र विचित्रवीर्य गरी दुई छोरा जन्मिए। शन्तनुको मृत्युपछि दुवै छोराहरू निसन्तान भएर मृत्युवरण गरे। कुरु वंश समाप्त हुने खतरा देखेपछि सत्यवतीले आफ्ना जेठा छोरा व्यासलाई बोलाएर नियोग विधिद्वारा विचित्रवीर्यका दुई रानीहरूबाट (अम्बिका र अम्बालिका) सन्तान उत्पत्ति गराइन् जसबाट धृतराष्ट्र र पाण्डुको जन्म भयो।

सत्यवतीको तत्कालै निर्णय गर्ने क्षमता, दृढता र दूरदर्शिताको प्रशंसा हुने गरेको भएतापनि आफ्नो लक्ष्य प्राप्त गर्न उनले अपनाएको बेइमानीपूर्ण उपाय र अन्धो महत्त्वाकाङ्क्षाको आलोचना गरिन्छ।

## सन्दर्भ सामग्रीहरू 
## बाह्य कडीहरू 
श्रेणी:महाभारतका पात्रहरू
जेसी नेलसन

**जेसिका लुई नेलसन** (, जन्म; सन् १९९१ जुन १४) एक बेलायती गायिका हुन्। उनी २०११ मा *द एक्स फ्याक्टर*को आठौँ शृङ्खलाको क्रममा गठन भएको महिला साङ्गीतिक समूह लिटिल मिक्सको सदस्यको रूपमा चर्चित भएकी थिइन्। लिटिल मिक्सद्वारा सार्वजनिक गरिएका गीतहरू मध्ये बेलायती एकल सङ्गीत तालिका मा १७ वटा गीतहरू शीर्ष १० मा पुगेका थिए भने ५ वटा गीतहरूले तालिकाको शीर्ष स्थान हासिल गरेका थिए।

सन् २०१९ मा नेलसनले *जेसी नेलसन: अड वन आउट* नामक एक वृत्तचित्र बीबीसी वन मार्फत सार्वजनिक गरेकी थिइन् जुन उनको शारीरिक बनावट, मानसिक स्वास्थ्य र अनलाइन उत्पीडिनसँगको सङ्घर्षमा केन्द्रित थियो। यसले २५औँ राष्ट्रिय टेलिभिजन पुरस्कार मा 'फ्याक्चुअल इन्टरटेनमेन्ट पुरस्कार' र वर्षको उत्कृष्ट वृत्तचित्रका लागि भिजनरी अनर पुरस्कार प्राप्त गरेको थियो। सन् २०२० को डिसेम्बरमा लिटिल मिक्सबाट उनको बहिर्गमन बेलायती सञ्चारमाध्यमको कडा निगरानीको विषय बनेको थियो। सन् २०२१ को अक्टोबर महिनामा उनले र्‍यापर निकी मिनाजसँगको सहकार्यमा आफ्नो पहिलो एकल गीत "ब्वाइज" सार्वजनिक गरेकी थिइन् जसले नकारात्मक प्रतिक्रिया प्राप्त गरेको थियो। यस गीत बेलायती एकल सङ्गीत तालिकामा चौथो स्थानसम्म उक्लिएको थियो। सन् २०२३ को अप्रिलमा उनले आफ्नो अर्को एकल गीत "ब्याड थिङ्स" सार्वजनिक गरेकी थिइन्।
## प्रारम्भिक जीवन
जेसिका लुई नेल्सनको को जन्म सन् १९९१ जुन १४ का दिनपूर्वी लन्डनको रम्फोर्डमा भएको थियो। उनका बुबा जोन नेल्सन एक व्यवसायी र आमा जेनिस नेल्सन एक प्रहरी सामुदायिक सहायता अधिकारी थिए। उनी पाँच वर्षको हुँदा उनका आमाबुबाको सम्बन्ध विच्छेद भएको थियो। उनी आफ्ना चार दाजुभाइ दिदीबहिनीमध्ये साँहिली सन्तान हुन्। उनकी एक ठूली दिदी जेड, एक ठूला दाइ जोनाथन र एक कान्छा भाइ जोसेफ छन्।

नेल्सनले लन्डनको हर्नचर्च स्थित जो रिचर्डसन सामुदायिक विद्यालय र एब्स क्रस एकेडेमी एन्ड आर्ट्स कलेजमा अध्ययन गरेकी थिइन्। उनले सिल्भिया योङ र इभोन रोड्स जस्ता नाट्यशाला विद्यालयमा पनि अध्ययन गरेकी थिइन्। *द एक्स फ्याक्टर* को लागि अडिसन दिनु अघि नेल्सनले डेगनह्यामको एक होटलमा काम गरेकी थिइन्। सन् २०२० मा नेल्सनले *अबाउट अ बोय* (सन् २००२) र *ह्यारी पोटर एन्ड द गोब्लेट अफ फायर* (सन् २००५) मा संवादविहीन भूमिकाहरूमा अभिनय गरेको कुरा बताएकी थिइन्।

## सन्दर्भ सामग्रीहरू 
## बाह्य कडीहरू 
*
*
*
*
*

श्रेणी:जीवित मानिसहरू
श्रेणी:सन् १९९१ मा जन्म
श्रेणी:अङ्ग्रेजी पप गायिकाहरू
श्रेणी:लिटिल मिक्सका सदस्यहरू
लि-आन पिनक

**लि-आन पिनक** (, जन्म; सन् १९९१ अक्टोबर ४) एक बेलायती गायिका, गीतकार तथा अभिनेत्री हुन्। उनले लिटिल मिक्स नामक महिला साङ्गीतिक समूहको सदस्यका रूपमा ख्यातिप्राप्त गरेकी थिइन्। उनले सन् २०११ मा बेलायती गायन प्रतियोगिता 'द एक्स फ्याक्टर' मा उनले एकल कलाकारको रूपमा अडिसन दिएकी थिइन्। पछि उनी सहित अन्य तीन सदस्यहरूसँग मिलेर 'लिटिल मिक्स' नामक समूहको गठन भएको थियो। पछि यस समूहले उक्त गायक प्रतियोगितामा भाग लिँदै आठौँ संस्करणको "द एक्स फ्याक्टर युके" जित्न सफल भएको थियो। समूहको सदस्यको रूपमा उनीले तीनवटा ब्रिट पुरस्कार जित्नुको साथसाथै उनीहरूको सार्वजनिक गरेका मध्ये १९ वटा गीतहरू बेलायती एकल सङ्गीत तालिकामा शीर्ष दसमा प्रवेश गरेका थिए। यस समूह सन् २०२२ मा अनिश्चितकालीन रूपमा निष्क्रिय भएको थियो। उनले सन् २०२१ मा *बक्सिङ डे* नामक चलचित्रमा अभिनय गरी कलाकारिता क्षेत्रमा पनि प्रवेश गरेकी थिइन्।

आफ्नो एकल साङ्गीतिक कार्यजीवनको भागको रूपमा पिनकले एरा स्टारसँगको सहकार्यमा "डन्ट से लभ" र "माइ लभ" जस्ता गीतहरू सार्वजनिक गरेकी थिइन् जसले बेलायती सङ्गीत तालिकाका दुवै तालिकाहरूमा शीर्ष ३० मा स्थान बनाउन सफल भएको थियो। *नो हार्ड फिलिन* नामक साङ्गीतिक सङ्गालोमा समावेश "स्टिलिन' लभ" गीत उक्त साङ्गीतिक सङ्गालोमा सार्वजनिक हुनु भन्दा अगाडि अर्थात् सन् २०२४ मार्च २८ का दिन सार्वजनिक भएको थियो। सन् २०२५ जुलाईमा उनले स्वतन्त्र कलाकारको रूपमा आफ्नो पहिलो एकल गीत "बिन अ मिनेट" सार्वजनिक गरेकी थिइन् भने अगस्ट र अक्टोबर महिनामा उनका एकल गीतहरू क्रमशः "बर्निङ अप" र "डेड एन्ड गन" सार्वजनिक भएका थिए। उनको पहिलो एकल स्टुडियो एल्बम, *माई इगो टोल्ड मी टु* सन् २०२६ फेब्रुअरी २० का दिन सार्वजनिक गरिने तय भएको थियो।

पिनोक विभिन्न जातीय मुद्दा तथा जातीय समानताको पक्षधरका रूपमा चिनिन्छिन् जसकारण उनले राष्ट्रिय विविधता र दूरदर्शी सम्मान पुरस्कार प्राप्त गरेकी थिइन्। उनको वृत्तचित्र, "लि-आन: रेस, पप एन्ड पावर"ले (सन् २०२१) आलोचनात्मक प्रशंसा प्राप्त गरेको र उक्त वृत्तचित्रलाई २६औँ राष्ट्रिय टेलिभिजन पुरस्कारमा उत्कृष्ट वृत्तचित्रको रूपमा नामाङ्कन गरिएको थियो। सन् २०२३ मा वर्ष शीर्ष सङ्गीतकार र उदाउँदो कलाकारको रूपमा उनले ग्ल्यामर पुरस्कारमा जित्न सफल भएकी थिइन्।

## सन्दर्भ सामग्रीहरू 
## बाह्य कडीहरू 
*
*
*
श्रेणी:जीवित मानिसहरू
श्रेणी:सन् १९९१ मा जन्म
श्रेणी:अङ्ग्रेजी चलचित्र अभिनेत्रीहरू
श्रेणी:अङ्ग्रेजी नारीवादीहरू
श्रेणी:अङ्ग्रेजी पप गायिकाहरू
श्रेणी:लिटिल मिक्सका सदस्यहरू
बिगफुट

**बिगफुट** उत्तर अमेरिका, विशेष गरी प्रशान्त उत्तरपश्चिममा जङ्गलमा बसोबास गर्ने भनिएको ठूलो, रौँ भएको, पौराणिक प्राणी हो। बिगफुट अमेरिकी र क्यानेडिली लोककथा दुवैमा चित्रित छ, र २०औँ शताब्दीको मध्यदेखि एक सांस्कृतिक प्रतिमा बनेको छ। यसका साथै यो लोकप्रिय संस्कृतिमा व्याप्त छ र यसको आफ्नै विशिष्ट उपसंस्कृतिको विषय बनेको छ।

बिगफुटका बारेमा खोजी गर्ने व्यक्तिहरूले, बिगफुटको अस्तित्वलाई समर्थन गर्न विभिन्न प्रकारका शङ्कास्पद प्रमाणहरू प्रस्तुत गरेका छन्। यसमा देखिने गरिएका मौखिक दावीहरूका साथै कथित तस्वीरहरू, भिडियो र अडियो रेकर्डिङहरू, रौँका नमूनाहरू, र ठूला पाइलाका छापहरू समावेश छन्। यद्यपि, यी प्रमाणहरू लोककथा, गलत पहिचान, र ठगीको मिश्रण हुन्, र यो प्राणी कुनै वास्तविक जीवित जनावर भने होइन।

लोककथाविद्हरू बिगफुटको परिघटनालाई युरोपेली "जङ्गली मानव"को स्वरूप, लोककथाहरू, र आदिवासी संस्कृतिहरू जस्ता कारक र स्रोतहरूको मिश्रणको रूपमा हेर्दछन्। संसारभरि नै रौँले भरिएका जङ्गली मानव स्वरूपका जीवहरूका यस्तै लोककथाहरू अवस्थित छन्, जस्तै दक्षिण-पूर्वी अमेरिकाको 'स्कङ्क एप', एसियाका 'अल्मास', 'येरेन' र 'यती, अस्ट्रेलियाको 'योवी', र आदिवासी जनजातिहरूका पौराणिक कथाहरूमा पाइने यस्तै प्राणीहरू पर्दछन्। मानिसको इच्छापूर्ण सोच, वातावरणीय चिन्ताहरूमा भएको सांस्कृतिक वृद्धि, र यस विषयमा समाजको समग्र सचेतनालाई यसका थप कारकहरूका रूपमा लिइएको छ।

## विवरण 
बिगफुटलाई प्रायः कालो, गाढा खैरो, वा गाढा रातो रौंले ढाकिएको, ठूलो, बलियो र दुई खुट्टाले हिँड्ने मानव वा वनमान्छे जस्तो प्राणीको रूपमा वर्णन गरिन्छ। प्रत्यक्षदर्शीहरूको भनाइ अनुसार यसको उचाई करिब ६ देखि ९ फिट (१.८–२.७ मिटर) अनुमान गरिएको छ, भने केही वर्णनहरूमा यसलाई १० देखि १५ फिट (३.०–४.६ मिटर) सम्म अग्लो भनिएको छ। केही कथित अवलोकनहरूले बिगफुटलाई वनमान्छे भन्दा बढी मानव जस्तै, विशेष गरी अनुहारको बनावटमा, चित्रण गरेका छन्। सन् १९७१ मा, ओरेगन राज्यको 'द ड्यालेस' मा धेरै व्यक्तिहरूले एउटा "विशाल वनमान्छे" देखेको भन्दै प्रहरी उजुरी दर्ता गराएका थिए, जसमा एक जनाले आफ्नो राइफलको निशानाबाट उक्त प्राणीलाई देखेको तर "जनावर भन्दा बढी मानव जस्तो देखिएकाले" गोली चलाउन नसकेको दाबी गरेका थिए।"

सामान्य वर्णनहरूमा यसका चौडा काँध, नदेखिने घाँटी र लामा हातहरू  हुन्छन्, जसलाई धेरै सन्देहवादीहरूले सीधा उभिएको भालुलाई गलत पहिचान गरेको मान्दछन्। रातको समयमा देखिएका केही कथित घटनाहरूमा यस प्राणीका आँखाहरू पहेँलो वा रातो रङमा "चम्किएको" बताइएको छ। यद्यपि, मानिस र अन्य कुनै पनि ज्ञात वनमान्छेहरूमा पनि आँखाको चम्किने गुण नहुने भएकाले जङ्गलमा देखिएका यस्ता चम्किला आँखाहरूको सम्भावित व्याख्यामा रूखका पातहरूमा बसेका लाटोकोसेरो, रकुन, वा ओपोसमहरू, अथवा सीधा उभिएका भालुहरू हुन सक्ने बताइएको छ।

यस प्राणीको नाम जुन विशाल पाइलाका छापहरूका कारण राखिएको हो, ती २४ इन्च (६१० मिमी) सम्म लामा र ८ इन्च (२०० मिमी) सम्म चौडा हुने दावी गरिएको छ। पाइलाका केही ढाँचाहरूमा नङ्ग्राका चिन्हहरू पनि भेटिएका छन्, जसले गर्दा ती छापहरू भालु जस्ता ज्ञात जनावरहरूबाट आएको हुनसक्ने सम्भावना बलियो देखिन्छ, जसका पाँचवटा औँला र नङ्ग्राहरू हुन्छन्।

## सन्दर्भ सामग्रीहरू 
## बाह्य कडीहरू 
* 
* 


श्रेणी:अमेरिकी लोककथा
श्रेणी:क्यानडेली लोककथा
जेड थ्रिलवाल

**जेड अमेलिया थ्रिलवाल** (, जन्म; सन् १९९२ डिसेम्बर २६) एक बेलायती गायिका हुन्। उनको सङ्गीतिक यात्रा १५ वर्षको उमेरमा सुरु भएको थियो जहाँ उनले महिला साङ्गीतिक समूह लिटिल मिक्सको सदस्यको रूपमा ख्याति कमाउनु अघि तीनपटक द एक्स फ्याक्टरका लागि अडिसन दिएकी थिइन्। कार्यक्रमको आठौँ शृङ्खलाको क्रममा गठन भएको लिटिल मिक्स यो प्रतियोगिता जित्ने पहिलो समूह बनेको थियो। यस समूहले सामूहिक रूपमा छवटा स्टुडियो एल्बमहरू सार्वजनिक गरेका थिए भने ती मध्ये १९ वटा गीतहरू बेलायती एकल सङ्गीत तालिकामा शीर्ष दसमा प्रवेश गरेका थिए। सन् २०२२ मा अनिश्चितकालीन रूपमा निष्क्रिय हुनुपूर्व यस समूह ब्रिट पुरस्कार जित्ने पहिलो महिला समूह बनेको थियो।

सन् २०२२ मा थ्रिलवालले आरसिए रेकर्ड्ससँग एकल कलाकारको रूपान सम्झौतामा हस्ताक्षर गरी सन् २०२४ मा आफ्नो पहिलो एकल गीत "एन्जल अफ माई ड्रिम" सार्वजनिक गरेकी थिइन् जुन बेलायती एकल सङ्गीत तालिकामा सातौँ स्थानमा पुग्दा यस गीतले सन् २०२५ ब्रिट पुरस्कारमा 'वर्षको सर्वोत्कृष्ट गीत' का लागि मनोनित प्राप्त गरेको थियो। थ्रिलवालले सन् २०२५ सेप्टेम्बर १२ का दिन आफ्नो पहिलो एकल स्टुडियो एल्बम *दयाट्स सोबिज बेबी* सार्वजनिक गरेकी थिइन् जसले आलोचनात्मक प्रशंसा प्राप्त गरी बेलायती एल्बम तालिकामा शीर्ष तेस्रो स्थानमा बनाएको थियो।

साङ्गीतिक क्षेत्रमा आफ्नो एकल कार्यको अतिरिक्त थ्रिलवालले सोनी/एटिभी म्युजिकसँगको आफ्नो प्रकाशन सम्झौता मार्फत विभिन्न कलाकारहरूका लागि गीतहरू सह-लेखन गरेकी थिइन्। आफ्नो राजनीतिक र सामाजिक सक्रियताका लागि परिचित उनी विषमलैङ्गिक अधिकारको वकालतकर्ता र स्टोनवाल परोपकारी संस्थाकी राजदूत हुन्।
परोपकारी कार्यमा उनको संलग्नताले उनलाई सन् २०२१ र सन् २०२५ मा *गे टाइम्स* अनर फर एलाइसिप दिलाएको थियो। उनले सन् २०२५ को ब्रिट पुरस्कार समारोहमा उत्कृष्ट पप कला विधामा पुरस्कार प्राप्त गरेकी थिइन्।

## सन्दर्भ सामग्रीहरू 
## बाह्य कडीहरू 
*
*
*

श्रेणी:जीवित मानिसहरू
श्रेणी:सन् १९९२ मा जन्म
श्रेणी:अङ्ग्रेजी नारीवादीहरू
श्रेणी:अङ्ग्रेजी पप गायिकाहरू
श्रेणी:लिटिल मिक्सका सदस्यहरू
कुश (रामायण)

**कुश** र उनका कान्छा जुम्ल्याहा भाइ लव राम र सीताका सन्तान थिए। उनीहरूको कथा हिन्दु महाकाव्य रामायणमा वर्णन गरिएको छ। अयोध्याबाट सीताको निर्वासनको समयमा ऋषि वाल्मीकिको आश्रममा जन्मेका कुश जुम्ल्याहा मध्येका जेठा थिए। उनको जन्मपछिको संस्कारमा पवित्र **कुश** (एक प्रकारको घाँस) को प्रयोग गरिएको हुनाले उनको नाम कुश राखिएको थियो, भने उनका भाइको नाम **लव** सोही घाँसको जरा प्रयोग गरिएकाले राखिएको थियो। 

तमसा नदीको किनारमा अवस्थित आश्रममा ऋषि वाल्मीकि र उनका शिष्यहरूद्वारा हुर्किएका कुशले शास्त्र, धनुविद्या र युद्धकलामा निपुणता प्राप्त गरेका थिए। साथै, वाल्मीकिले रचना गरेको रामायणको पूर्ण ज्ञान पनि उनले आश्रममै सिकेका थिए। हिन्दु परम्परा अनुसार उनले कश्मीर, सिन्धु नदी र हिन्दुकुश क्षेत्रमा शासन गरेका थिए र काश्मीर उपत्यकामा श्रीनगर तथा आधार इलाकामा कसुर सहरको स्थापना गरेका थिए। यद्यपि, स्थानीय लोककथाले कसुर सहरको स्थापना सन् १५२५ मा पस्तुन आप्रवासीहरूले गरेको मान्दछन्। उनका भाइ लवले 'लवपुरी' (हालको लाहोर सहर) बसालेको जनविश्वास छ। 

वाराणसी-काशी राज्य र मौर्य साम्राज्य (जसले ईसापूर्व ३२० देखि १८५ सम्म दक्षिण एसियामा शासन गर्दथ्यो) का शासकहरूले आफूलाई कुशका वंशज मान्दथे। कुशलाई रघुवंशी इक्ष्वाकु सूर्यवंशी भनिन्छ। उनकी पत्नी कुमुद्वतीबाट उनका दुई सन्तान थिए: अतिथि (छोरा) र कनिकमालिका (छोरी, यादव वंशी राजा महाभोजकी पत्नी)।

## जन्म र बाल्यकाल 
रामायणका अनुसार, राजा रामले कोही पनि धर्मभन्दा माथि हुँदैन भन्ने कुरा प्रमाणित गर्न र आफ्नो राज्यका एक नागरिकले सीतामाथि लगाएको लाञ्छनाको खण्डन गर्न गर्भवती रानी सीतालाई अयोध्या त्याग लगाएका थिए। त्यसपछि उनले नेपालको चितवन जिल्लामा अवस्थित तमसा, सोना र सप्तगण्डकी नदीहरूको सङ्गमस्थल त्रिवेणी धाम नजिकै रहेको ऋषि वाल्मीकिको आश्रममा शरण लिएकी थिइन्। सीताले सोही आश्रममा जुम्ल्याहा छोराहरू, कुश र लवलाई जन्म दिएकी थिइन्, जहाँ उनीहरूले ऋषि वाल्मीकिको संरक्षणमा शिक्षा र सैन्य सीपको प्रशिक्षण प्राप्त गरेका थिए। उनीहरूले त्यहाँ रामको कथा (रामायण) पनि सिकेका थिए।

## सन्दर्भ सामग्रीहरू 
श्रेणी:रामायणका पात्रहरू
पेरी एडवर्ड्स

**पेरी लुई एडवर्ड्स** (, जन्म; सन् १९९३ जुलाई १०) एक बेलायती गायिका हुन्। द एक्स फ्याक्टर युकेमा अडिसन दिएसँगै एड्वर्ड्सले साङ्गीतिक क्षेत्रमा कदम चालेकी थिइन्। लिटिल मिक्स नामक एक बेलायती महिला साङ्गीतिक समूहमा सामेल भएपछि उनी चर्चित भएकी थिइन्। द एक्स फ्याक्टर नामक एक गायन प्रतियोगिताको आठौँ शृङ्खलाको क्रममा गठन भएको लिटिल मिक्स यो प्रतियोगिता जित्ने पहिलो समूह बनेको थियो। लिटिल मिक्सको एक सक्रिय कलाकारको रूपमा उक्त समूहद्वारा सार्वजनिक गरिएका गीतहरू मध्ये बेलायती एकल सङ्गीत तालिका मा १७ वटा गीतहरू शीर्ष १० मा पुगेका थिए भने ५ वटा गीतहरूले तालिकाको शीर्ष स्थान हासिल गरेका थिए। समूहको सदस्यको रूपमा उनीले तीनवटा ब्रिट पुरस्कार प्राप्त गरेकी थिइन् भने यस समूह सन् २०२२ मा अनिश्चितकालीन रूपमा निष्क्रिय भएको थियो।

एडवर्ड्सले सन् २०२४ मा एकल कलाकारको रूपमा आफ्नो साङ्गीतिक कार्यजीवनको नयाँ अध्यायको सुरुवात गरी "फर्गेट अबाउट अस" नामक एकल गीत सार्वजनिक गरेकी थिइन् भने उक्त गीत बेलायती एकल सङ्गीत तालिकामा शीर्ष दसमा पर्न सफल भएको थियो। यसपछि उनका "टिअर्स" र "यु गो योर वे" जस्ता गीतहरू सार्वजनिक गरेकी थिइन्। उनी कोपाफिल! संस्थाकी संरक्षक र 'सुप्रिम न्युट्रिसन ब्रान्डकी प्रथम महिला राजदूत पनि हुन्। सन् २०२१ मा उनले 'डिसोरा' नामक फेसन ब्रान्ड सुरु गरेकी थिइन्। एडवर्ड्सको पहिलो एकल स्टुडियो एल्बम *पेरी* सन् २०२५ सेप्टेम्बर २६ का दिन सार्वजनिक गरिएको थियो भने यसले बेलायती एल्बम तालिकाका शीर्ष तेस्रो स्थान हासिल गरेको थियो।

## प्रारम्भिक जीवन 
पेरी लुई एडवर्ड्सको जन्म सन् १९९३ जुलाई १० का दिन भएको थियो भने उनी साउथ सिल्ड्स, टाइने एन्ड वेयरमा हुर्किएकी थिइन्। उनको नाम रक साङ्गीतिक समूह  जर्नीका स्टिभ पेरीको नामबाट राखिएको थियो। उनका आमाबुबा डेबोरा डफी र अलेक्जेन्डर एडवर्ड्सको उनी सानै छँदा सम्बन्धविच्छेद भएको थियो। उनकी आमाले न्युजिल्यान्डका मार्क डफीसँग र उनका बुबाले जोआना वेल्ससँग दोस्रो विवाह गरेका थिए। उनको जोनी एडवर्ड्स नाम गरेका एक दाजु र केटलिन एडवर्ड्स नाम गरेकी एक सौतेनी बहिनी छिन्।

बाल्यकालमा, एडवर्ड्स साउथ सिल्ड्स फर्किनु अघि डोर्सेटको वेमाउथ स्थित रेडिपोल प्राथमिक विद्यालयमा भर्ना भएकी थिइन्। उनले पछि न्युकासल कलेज मा भर्ना भएर प्रदर्शन कला मा स्नातकोत्तर हासिल गरेकी थिइन्।

## सन्दर्भ सामग्रीहरू 
## बाह्य कडीहरू 
* 
*
*
*

श्रेणी:जीवित मानिसहरू
श्रेणी:सन् १९९३ मा जन्म
श्रेणी:अङ्ग्रेजी नारीवादीहरू
श्रेणी:अङ्ग्रेजी पप गायिकाहरू
श्रेणी:लिटिल मिक्सका सदस्यहरू
चित्रसेन

**चित्रसेन** हिन्दू पौराणिक कथाहरूमा एक प्रख्यात गन्धर्व राजा हुन्। उनी मुख्यतया *महाभारत* मा देखा परी र सङ्गीत तथा नृत्यमा उनको निपुणताका लागि चिनिन्छन्। उनी देवताहरूका राजा इन्द्र र कुवेरको सभासँग नजिकबाट जोडिएका छन्। पाण्डव नायक अर्जुनले स्वर्ग भ्रमण गरेको समयमा उनलाई सङ्गीत सिकाउन चित्रसेनले महत्त्वपूर्ण भूमिका निर्वाह गरेका हुन्। चित्रसेन आफ्नो सैन्य कौशलका लागि पनि प्रसिद्ध छन्; उनले पाण्डवहरूको वनवासको समयमा सम्पूर्ण कौरव सेनालाई पराजित गरी दुर्योधनलाई बन्दी बनाएका हुन्। चित्रसेनको पौराणिक कथालाई पुराणहरूमा थप विस्तार गरिएको पाइन्छ।

सभा पर्वका अनुसार चित्रसेनको देवताहरूका राजा इन्द्रको सभामा एक प्रमुख स्थान रहेको छ जहाँ उनले मनोरञ्जनका लागि सङ्गीत प्रस्तुत गर्दछन्। चित्रसेनलाई कुवेरको दरबारको सदस्यको रूपमा पनि वर्णन गरिएको छ।राजसूय यज्ञको समयमा चित्रसेन अप्सरा र अन्य सत्ताइस गन्धर्वहरू सहित राजा युधिष्ठिरको दरबारमा पनि उपस्थित हुन्छन्। आलोचनात्मक संस्करणमा अस्वीकार गरिएको एउटा पौराणिक कथाले अनुसार त्यहाँ बस्दा अर्जुनको भेट अप्सरा उर्वशीसँग हुन्छ भने उनले उर्वशीको प्रेम प्रस्ताव अस्वीकार गर्छन्। यसको बदलामा उर्वशीले उनलाई केही समयका लागि नपुंसक भएर बाँच्ने श्राप दिन्छिन्। चित्रसेनले इन्द्रको सन्देश अर्जुनसम्म पुर्‍याएर उनलाई सान्त्वना दिँदै सो श्रापको प्रभाव कम गर्न मद्दत गर्छन्।

पाण्डवहरू द्वैतवनमा वनवासको अन्तिम वर्षमा रहँदा, दुर्योधनसँगको झगडामा चित्रसेनले महत्त्वपूर्ण भूमिका निर्वाह गर्छन्। कथाका अनुसार, वनबासी पाण्डवहरूको अगाडि आफ्नो ऐश्वर्य प्रदर्शन गर्ने इच्छाले दुर्योधनले आफ्ना मानिसहरूलाई वनको एउटा ताल नजिकै विलासी घरहरू बनाउन आदेश दिन्छन् तर जब उनका सैनिकहरू तालको किनारमा पुग्छन् तब उनीहरूको भेट चित्रसेन र अन्य गन्धर्व तथा अप्सराहरूसँग हुनेछ। चित्रसेनले त्यो ताल र वरपरको वन क्षेत्र आफ्नो भएको घोषणा गरी दुर्योधनका मानिसहरूलाई भित्र पस्न निषेध गर्छन्। जब सैनिकहरूले चित्रसेनको सन्देश दुर्योधनलाई सुनाउँछन् तब उनी रिसाए र आफ्ना सेनापतिहरूलाई गन्धर्वहरूलाई धपाउन आदेश दिन्छन्। चित्रसेनले दुर्योधनको अहंकारको उपहास गर्दै दिव्य प्राणीहरूलाई चुनौती दिनुले विनाश निम्त्याउने चेतावनी दिन्छन्। चित्रसेनको चेतावनीलाई बेवास्ता गर्दै दुर्योधनले गन्धर्वहरूमाथि आक्रमण गर्न आफ्नो सेनालाई पठाउँछन्। त्यसपछिको युद्धमा चित्रसेन र उनको सेनाले मायास्त्रको प्रयोग गरी कौरव सैनिकहरूलाई पराजित गर्छन्। अन्ततः चित्रसेनले दुर्योधन, उनका भाइहरू र उनीहरूका श्रीमतीहरूलाई बन्दी बनाउँछन्। दुर्योधनका केही मानिसहरू भागेर युधिष्ठिरको शिविरमा पुगी सहयोगको लागि प्रार्थना गर्छन्। भीमले सुरुमा दुर्योधनको दुर्भाग्यको उपहास गरे तापनि युधिष्ठिरले पारिवारिक सम्मानको महत्त्वमा जोड दिँदै  अर्जुन, भीम, नकुल र सहदेवलाई आफ्ना दाजुभाइहरूको उद्धार गर्न आदेश दिन्छन्। त्यसपछि भीषण युद्ध हुन्छ जसमा अर्जुनका दिव्य अस्त्रहरूले गन्धर्व सेनालाई परास्त गरिदिन्छ। युद्धको क्रममा चित्रसेनले अर्जुनलाई आफ्नो परिचय दिन्छन् र दुर्योधनलाई पाण्डवहरूप्रति उसको अहंकार र दुर्भावनाको लागि दण्ड दिन इन्द्रको आज्ञाले बन्दी बनाएको बताउँछन्। तर अर्जुनले युधिष्ठिरको निर्देशन र दयाको मूल्यलाई उल्लेख गर्दै चित्रसेनलाई कौरवहरूलाई मुक्त गर्न अनुरोध गर्छन्। चित्रसेनले यो कुरा स्वीकार गर्दै दुर्योधन र उनका मानिसहरूलाई रिहा गरिदिन्छन्।

## सन्दर्भ सामग्रीहरू 
श्रेणी:महाभारतका पात्रहरू
फिफ्थ हार्मोनी

**फिफ्थ हार्मोनी** (), जसलाई प्रायः छोटो रूपमा (**5H**) भनिन्छ, अमेरिकाको मियामी सहरमा आधारित एक अमेरिकी किशोरी साङ्गीतिक समूह हो। यस समूहको सदस्यहरूमा एली ब्रुक, नोर्मानी, डायना जेन, लरेन हाउरेगी हुन् भने सन् २०१६ डिसेम्बरमा समूहकी गायिका कामिला काबेयोले समूह छाडेकी थिइन्। सन् २०१२ मा अमेरिकी गायन प्रतियोगिता शृङ्खला *द एक्स फ्याक्टर* को दोस्रो संस्करणमा प्रतिस्पर्धा गरी बाहिरिएपछि यस समूहले साइमन कावेलको लेबल साइको रेकर्ड्स र एलए रिडको एपिक रेकर्ड्ससँगको सम्झौतामा संयुक्त हस्ताक्षर गरेको थियो।

समूहले आफ्नो विस्तारित साङ्गीतिक सङ्ग्रह *बेटर टुगेदर* अघि आफ्नो पहिलो एकल गीत " मुभिन अन" सार्वजनिक गरेको थियो। सन् २०१५ मा समूहले आफ्नो पहिलो स्टुडियो एल्बम *रिफ्लेक्सन* जारी गरेपछि यसलाई अमेरिकी रेकर्डिङ उद्योग सङ्घले स्वर्ण प्रमाणीकरण गरेको थियो। यसमा विस्तारित साङ्गीतिक सङ्ग्रहमा "बोस", "स्लेजह्यामर" र "वोर्थ इट" जस्ता एकल गीतहरू समावेश थिए भने यसको पछिल्लो गीत १३ देशका साङ्गितिक तालिकाहरूमा शीर्ष १० स्थानमा पुग्न सफल भएको थियो। सन् २०१६ मा समूहले आफ्नो दोस्रो एल्बम *७/२७* बाट मुख्य एकल गीत "वर्क फ्रम होम" सार्वजनिक गरेको थियो जुन *बिलबोर्ड* हट १०० मा चौथो स्थानसम्म उक्लिएको थियो। यो गीत उक्त सङ्गीत तालिकामा एक दशकपछि शीर्ष पाँचमा पर्ने किशोरी साङ्गितिक समूहको पहिलो एकल गीत बन्न सफल भएको थियो। यस समूहले सन् २०१७ मा *फिफ्थ हार्मोनी* नामक तेस्रो एल्बम सार्वजनिक गरेको थियो। सदस्यहरूलाई एकल परियोजनामा लाग्न दिने उद्देश्यले सन् २०१८ मार्चमा यो समूह अनिश्चितकालका लागि निष्क्रिय भएको थियो।

फिफ्थ हार्मोनीले लगभग १ करोड ५० लाख आरआइएए प्रमाणित एकाइहरू बिक्री गरेको थियो। र ३ करोड ३० लाख प्रतिहरू बिक्री भएको तथ्याङ्कका साथ यो समूह सबै समयका सबैभन्दा धेरै बिक्री हुने किशोरी साङ्गीतिक समूहहरू मध्ये एक बनेको थियो। उनीहरू आफ्नो स्वरको दायरा र महिला सशक्तिकरण, आत्म-सकारात्मकता, आत्मविश्वास र एकताका विषयवस्तु भएका गीतहरूका लागि परिचित छन्। नियलसन साउन्डस्क्यानका का अनुसार सन् २०१६ सम्ममा उनीहरूले गीतलाई १ अर्ब ६० करोड पटकसम्म बजाइसकिएको छ। *बिलबोर्ड* ले उनीहरूलाई सन् २०१० को दशकको सबैभन्दा सफल किशोरी साङ्गीतिक समूह घोषित गरेको थियो। सन् २०१७ मा, *टाइम* ले उनीहरूलाई सम्भवतः "विश्वकै सबैभन्दा सफल र प्रख्यात किशोरी साङ्गीतिक समूह" को रूपमा उल्लेख गरेको थियो।

फिफ्थ हार्मोनीले २१औँ शताब्दीका कुनै पनि किशोरी साङ्गीतिक समूहको तुलनामा अमेरिकी *बिलबोर्ड* २०० मा सबैभन्दा धेरै शीर्ष १० एल्बमहरू दर्ता गराउन सफल भएको थियो। उनीहरूले प्राप्त गरेका पुरस्कारहरूमा; १ अमेरिकी सङ्गीत पुरस्कार, तीन एमटिभी युरोप सङ्गीत पुरस्कार, ३ गिनीज विश्व कीर्तिमान, ४ एमटिभी भिडियो म्युजिक पुरस्कार, ४ आईहार्टरेडियो म्युजिक पुरस्कार, पहिलो पटक प्रदान गरिएको *बिलबोर्ड* वुमन इन म्युजिक] 'वर्ष शीर्ष साङ्गीतिक समूह' पुरस्कार, कीर्तिमानी ५ निकलोडियन किड्स च्वाइस पुरस्कार (कुनै पनि किशोरी समूहका लागि सबैभन्दा धेरै) र १० टिन च्वाइस पुरस्कारहरू समावेश छन्।

## सन्दर्भ सामग्रीहरू 
## बाह्य कडीहरू 
* 
* 

श्रेणी:अमेरिकी पप महिला समूहहरू